**Daniela Kapitáňová**

***Nech to zostane v rodine!***

**RECENZIA**

Detektívka *Nech to zostane v rodine!* od slovenskej autorky Daniely Kapitáňovej bola pre mňa mimoriadnym prekvapením. Rozhodne som totiž nečakal, že moja prvá kniha s kriminálnou zápletkou od slovenskej autorky, ktorú som si navyše nevybral sám, bude takým pútavým čítaním. Dej, do ktorého bolo veľmi šikovne vsunuté slovenské prostredie, pomenovania, či dokonca ulice hlavného mesta, nebol jediný dôvod, kvôli ktorému bolo priam nemožné toto dielo nedočítať – popri hlavnej dejovej línií sa v texte nachádza veľa úsmevných komentárov, postrehov a hodnotení od rozprávačky príbehu.

O čo vlastne ide? Prirodzene, o vraždu. A to nie hociakú, ale priam dokonale premyslenú a vopred pripravenú. Príbeh sa točí okolo fenoménu posledných rokov, ktorým sú takzvané *reality show*. Aby to ale nebolo také ľahké, televízneho programu nazvaného *Nech to zostane v rodine!* sa zúčastnia ľudia, ktorí sa už navzájom poznajú, vedia o sebe dobré i zlé veci. No predovšetkým tie druhé. Rodina Roháňovcov je prototypom ľudí známych z filmov a seriálov – spája ich temná minulosť, milosný „troj(a viac)uholník“, nenávisť medzi niektorými príslušníkmi, podozrenia. To všetko spôsobuje vrásky na čele súkromnému detektívovi Otovi Županovi, ktorý je poverený, aby dohliadal na bezpečnosť nakrúcania. Pre elimináciu potenciálnych rizikových situácií ale musí zistiť, čo sa v záhadami opradenej rodine v skutočnosti stalo. Pri tom mu pomáha asistentka Gerda, vyučená latinčinárka, ktorú vyhral v kartách. Ona je zároveň rozprávačkou príbehu, ktorá ho dopĺňa ho o vtipné postrehy, komentáre, sebakritické hodnotenia, no i dôležité úvahy k prípadu.

Vyšetrovanie prebieha sprvoti pomerne zľahka, spoznávame rodinu Roháňovcov detailnejšie. Keď ale všetci zúčastnení odcestujú na priestorové skúšky na opustený ostrov, kde sa má celá show odohrávať a v nasledujúce ráno nájdu Damiána Roháňa, hlavu rodiny, mŕtvu, je potrebné konať rýchlo, no predovšetkým uvážlivo. Každému je predsa úplne jasné, že vrahom je niekto z prítomných a miestna polícia sa k nim dostane až o niekoľko dní...

Tak ako v každej riadnej detektívke, ani tu nechýba prekvapivé rozuzlenie, pri ktorom detektív vyrozpráva celé konanie vraha krok za krokom a na samotný záver ho triumfálne odhalí. Než sa tak ale stane, pribudne i druhá vražda, ktorá veci pre Ota Župana ešte viac skomplikuje, pretože ten si už bol takmer istý, že prvé úmrtie vie uspokojivo vysvetliť. Napriek tejto prekážke sa ale nenechá odradiť a vďaka svojim dedukčným a pozorovacím schopnostiam ukončí celú záležitosť tak, že by sa za to nemusel hanbiť ani sám Hercule Poirot.

Ak ste doteraz pochybovačne krútili hlavami nad tuzemskými detektívkami, je určite čas, aby ste si niektorú z nich vybrali a prečítali. Ak ale siahnete po *Nech to zostane v rodine!,* určite nebudete sklamaní po žiadnej stránke, azda vás možno bude mrzieť, že kniha nie je ešte dlhšia.

*Matej Balog*

*(kvinta)*